ཕྱོགས་གཅིག་ནས་ང་རང་ཚོའི་སངས་རྒྱས་པའི་ཆོས་དེ་དང་འབྲེལ་བའི་རིག་གཞུང༌།བྱམས་བརྩེ་ལྡན་པའི་རིག་གཞུང་དེ་འཛམ་གླིང་སྤྱི་ལ་ཕན་ཐོགས་ཡོད་པ་ཞིག་ཡིན་པས་དེ་དག་ཉམས་པ་སོར་ཆུད་མི་ཉམས་གོང་འཕེལ་བྱ་རྒྱུ་ཟེར་བ་དེ་བོད་པ་གཅིག་པུའི་ཁེ་ཕན་དང་དོན་དག་མིན་པར་མི་སྤྱི་ལ་ཕན་ཐོགས་ཡོད་པ་ཞིག་རེད།དེའི་ནུས་པ་ཏོག་ཙམ་སྤེལ་རྒྱུའི་དོན་དག་ལ་ཧི་མ་ལ་ཡའི་རི་རྒྱུད་ཀྱི་མི་མང་དེ་དག་ང་ཚོ་ཆོས་དང་རིག་གཞུང་གསར་པ་སྤེལ་བ་དེ་འདྲ་གང་ཡང་མ་རེད་ཕ་མེས་ནས་ཆགས་ཡོད་དུས་ཁོང་ཚོར་གཅིག་གྱུར་གྱི་ཐོག་ནས་དཔེར་ན།གདན་ས་ཁག་ནང་ལ་སློབ་ཕྲུག་ཧི་མ་ལ་ཡའི་རི་རྒྱུད་ནས་ཕལ་ཆེར་སྟོང་ཕྲག་བདུན་ཙམ་བྱུང་ཡོད་པ་དེ་དག་ཚང་མ་ང་ཚོ་ཟ་མཉམ་འཐུང་མཉམ་བྱས་ནས་བསྡད་ཡོད་པ་རེད།གདན་ས་ཁག་ནང་སློབ་སྦྱོང་བྱས་ཟིན་པ་དེ་དག་གིས་སོ་སོའི་ལུང་པའི་ནང་ལ་ཞབས་འདེགས་ངེས་ཅན་བསྒྲུབ་ཐུབ་པ་ཞིག་དང༌།དེ་བཞིན་བོད་མིའི་ཞེན་ཁོག་ཆ་ཚང་འཁྱེར་ནས་སྡོད་ཀྱི་འདུགམོན་པ་དེ་འདྲ་དང་ལ་དྭགས་པ་ཁ་ཤས་ང་ཚོ་བོད་པ་གཅིག་ལས་ཞེན་ཁོག་ཆེ་བ་ལྟ་བུ་བྱས་ཏེ་སྡོད་ཀྱི་འདུགདེས་ང་ཚོར་ཕན་གྱི་ཡོད་ལ་ཁོང་རང་ཚོ་ལའང་ཕན།དེར་བརྟེན་ང་ཚོའི་སློབ་གྲྭ་ཁག་དེ་དག་ནས་ཀྱང་མཉམ་ཟ་མཉམ་འཐུང་བྱས་ཏེ་ཆོས་དང་རིག་གཞུང་གཅིག་གྱུར་ཡིན་པ་དེ་དག་ལ་ཞབས་འདེགས་མཉམ་དུ་སྒྲུབ་ཐུབ་པ་བྱུང་ན་ཡག་པོ་ཞེ་དྲག་ཡོང་གི་རེད་བསམ་པ་དྲན་བྱུང༌།